Die Verenigde Nasies (Arabies: الأمم المتحدة, Engels: United Nations, Frans: Organisation des Nations unies, Russies: Организация Объединённых Наций, Chinees: 联合国, Spaans: Organización de las Naciones Unidas), of VN, is 'n internasionale organisasie wat uit 193 lande bestaan. Amper alle internasionaal-erkende lande is lede. Daar is twee waarnemers van die Algemene Vergadering van die Verenigde Nasies wat nie lid is van die Algemene Vergadering nie: die Heilige Stoel (wat soewereiniteit oor die Vatikaanstad hou) en die Staat Palestina.
Die amptelike tale is Arabies, Engels, Frans, Russies, Chinees en Spaans, waarvan Engels en Frans werkstale is. Die vyf permanente lede van die VN se Veiligheidsraad, wat die mag het om resolusies te veto, is Frankryk, Rusland (tot 21 Desember 1991 as die Sowjetunie), die Verenigde Koninkryk, die Verenigde State en die Volksrepubliek China (tot 25 Oktober 1971 die Republiek China). Niepermanente lede is tans België, die Dominikaanse Republiek, Duitsland, Indonesië en Suid-Afrika vir 2019–20 en Estland, Niger, St. Vincent en die Grenadine, Tunisië en Viëtnam vir 2020–21. Vir 2021–22 is Kenia, Indië, Meksiko, Ierland en Noorweë as niepermanente lede verkies. Daar is sterk steun vir 'n vergroting van die Veiligheidsraad en die uitbreiding van die vetoreg aan ander lande om die wêreld van vandag te weerspieël, maar ondanks inisiatiewe deur die G4-lande, Brasilië, Duitsland, Indië en Japan, asook vanuit die geledere van die Afrika-unie, kon eenstemmigheid hieroor steeds nie bereik word nie.
Die doel van die organisasie is die fasilitering van samewerking rakende internasionale wetgewing, internasionale sekuriteit, ekonomiese ontwikkeling, maatskaplike vooruitgang, menseregte en internasionale reg. In 2001 het beide die Verenigde Nasies en die destydse sekretarisse-generaal Kofi Annan die Nobelprys vir Vrede ontvang.
VN-kantoor in Wene, Oostenryk
VN-kantoor in Genève, Switserland
VN-kantoor in Nairobi, Kenia
Die Verenigde Nasies funksioneer deur middel van vyf hooforgane, te wete die Algemene Vergadering, die Veiligheidsraad, die Ekonomiese en Maatskaplike Raad, die Sekretariaat en die Wêreldhof. ’n Sesde hooforgaan, die Voogdyraad, het in 1994 sy werksaamhede opgeskort met die onafhanklikheid van Palau, die laaste oorblywende voogdygebied van die VN. (Suidwes-Afrika, wat die onafhanklike Namibië sou word, is ook dekades lank deur Suid-Afrika as ’n voogdygebied bestuur. Suid-Afrika het onder apartheid uiters gespanne betrekkinge met die VN gehandhaaf en het mettertyd Suidwes-Afrika byna as ’n soort ekstra provinsie beskou eerder as om in te willig dat die gebied onafhanklik word.)
Die Sekretarisse-generaal van die Verenigde Nasies was:
↑ "Non-member States" (in Engels). Verenigde Nasies. 7 Augustus 2015. Geargiveer vanaf die oorspronklike op 23 Januarie 2020. Besoek op 20 Junie 2020.
↑ "Kenya Wins UN Security Council Seat by 2 Votes" (in Engels). Voice of America. 18 Junie 2020. Geargiveer vanaf die oorspronklike op 21 Junie 2020. Besoek op 20 Junie 2020.
↑ "The Nobel Peace Prize 2001" (in Engels). Nobelprize.org. Geargiveer vanaf die oorspronklike op 13 Augustus 2018. Besoek op 20 Junie 2020.
(en) "United Nations". Encyclopædia Britannica. Besoek op 20 Junie 2020.
Ontsluit van "https://af.wikipedia.org/w/index.php?title=Verenigde_Nasies&oldid=2226458"
Last edited on 5 Julie 2020, at 09:22
Die bladsy is laas op 5 Julie 2020 om 09:22 bygewerk.